               COMISIA EUROPEANĂ
            Bruxelles, 8.2.2017
            COM(2017) 64 final
            2017/0020(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, în cadrul Comitetului mixt UE - Mexic referitor la modificările aduse anexei III la Decizia nr. 2/2000 a Consiliului mixt CE - Mexic din 23 martie 2000 în ceea ce privește definirea conceptului de „produse originare” și metodele de cooperare administrativă

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Acordul de parteneriat economic, coordonare politică și cooperare dintre Comunitatea Europeană și statele sale membre, pe de o parte, și Statele Unite Mexicane, pe de altă parte, a fost semnat la Bruxelles la 8 decembrie 1997. Decizia nr. 2/2000 a Consiliului mixt CE-Mexic instituit prin respectivul acord (denumită în continuare „Decizia nr. 2/2000”) stabilește măsurile de liberalizare a comerțului.

                  Anexa III la Decizia nr. 2/2000 a Consiliului mixt CE - Mexic privind definirea conceptului de „produse originare” și metodele de cooperare administrativă stabilește regulile de origine ale produselor care provin de pe teritoriile țărilor semnatare ale acordului.

                  Uniunea Europeană a instituit o uniune vamală cu Principatul Andorra, pentru produsele încadrate la capitolele 25-97 din Sistemul armonizat, și cu Republica San Marino, pentru toate produsele. În virtutea acestei uniuni vamale, mărfurile originare din Mexic importate în Andorra și San Marino beneficiază de un tratament preferențial în temeiul Acordului UE-Mexic.

                  S-a convenit că Mexicul va accepta produsele care se încadrează în capitolele 25-97 din Sistemul armonizat originare din Principatul Andorra și produsele originare din Republica San Marino ca fiind originare din UE în sensul anexei III la Decizia nr. 2/2000.

                  S-a convenit cu Mexicul că Decizia nr. 1/2017 a Comitetului mixt UE - Mexic ar trebui modificată pentru a da un caracter permanent regulilor specifice produsului în ceea ce privește substanțele chimice de la pozițiile 2914 și 2915 din Sistemul armonizat prevăzute în respectiva decizie. Această modificare este în conformitate cu abordarea actualului proces de modernizare a Acordului UE-Mexic în ceea ce privește regulile de origine specifice produsului.

               •Coerența cu dispozițiile existente în domeniul de politică

                  În acordurile de liber schimb dintre Uniunea Europeană și țările terțe, se acordă reciprocitate pentru Andorra și San Marino, permițându-se ca produsele originare din aceste țări să fie tratate ca și cum ar proveni din Uniunea Europeană. Această reciprocitate este acum extinsă la Mexic.

               •Coerența cu alte politici ale Uniunii

                  Nu se aplică.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temei juridic

                  Întrucât propunerea se referă la politica comercială a Uniunii Europene, temeiul juridic adecvat este articolul 207 alineatul (4) primul paragraf coroborat cu articolul 218 alineatul (9) din Tratatul privind funcționarea Uniunii Europene.

               •Subsidiaritatea (în cazul competențelor neexclusive)

                  Propunerea intră în sfera competenței exclusive a Uniunii Europene. În consecință, principiul subsidiarității nu se aplică.

               •Proporționalitatea

                  Propunerea nu depășește ceea ce este necesar sau adecvat pentru obținerea rezultatelor propuse.

               3.REZULTATELE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

               •Consultări cu părțile interesate

                  Nu se aplică. Prezenta propunere introduce modificări pentru a actualiza un text anterior.

               •Evaluarea impactului

                  Prezenta propunere introduce modificări la un acord comercial bilateral în vigoare. Nu există nicio altă opțiune care să fie luată în considerare.

               4.IMPLICAȚIILE BUGETARE

                  Efectul potențial asupra bugetului este o pierdere de aproximativ 5 milioane EUR pe an la nivelul resurselor proprii provenite din taxe vamale.

               5.ALTE ELEMENTE

                  Niciunul.

               2017/0020 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, în cadrul Comitetului mixt UE - Mexic referitor la modificările aduse anexei III la Decizia nr. 2/2000 a Consiliului mixt CE - Mexic din 23 martie 2000 în ceea ce privește definirea conceptului de „produse originare” și metodele de cooperare administrativă

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 coroborat cu articolul 218 alineatul (9)
                  1
               ,

               având în vedere propunerea Comisiei Europene,

               întrucât:

               (1)Prin anexa III la Decizia nr. 2/2000 a Consiliului mixt CE - Mexic din 23 martie 2000
                  2
                sunt stabilite regulile de origine ale produselor care provin de pe teritoriile țărilor semnatare ale acordului. Articolul 38 permite Comitetului mixt UE-Mexic să modifice anexa III la Decizia nr. 2/2000.

               (2)Uniunea Europeană a instituit o uniune vamală cu Principatul Andorra, pentru produsele încadrate la capitolele 25-97 din Sistemul armonizat, și cu Republica San Marino, pentru capitolele 1-97 din Sistemul armonizat. Această uniune vamală permite ca mărfurile originare din Mexic să beneficieze de tratament preferențial în temeiul Deciziei nr. 2/2000 și atunci când sunt exportate în Andorra și San Marino.

               (3)S-a convenit că Mexicul va accepta produsele care se încadrează la capitolele 25-97 din Sistemul armonizat originare din Principatul Andorra și produsele încadrate la capitolele 1-97 din Sistemul armonizat originare din Republica San Marino ca fiind produse originare din UE în sensul anexei III la Decizia nr. 2/2000.

               (4)Este oportună adăugarea unui nou apendice VI la anexa III la Decizia nr. 2/2000 pentru a permite ca produsele în cauză, atunci când sunt importate în Mexic, să poată fi tratate în mod similar produselor originare din Uniune, precum și pentru a stabili dispoziții în ceea ce privește aplicarea anexei III în cazul acestor produse.

               (5)Declarația comună V
                  3
                la Decizia nr. 2/2000 a Consiliului mixt CE-Mexic
                  4
                stabilit prin acordul de parteneriat economic, de coordonare politică și de cooperare între Comunitatea Europeană și statele sale membre, pe de o parte, și Statele Unite Mexicane, pe de altă parte, semnat la Bruxelles la 8 decembrie 1997
                  5
                prevede obligația Comitetul mixt UE-Mexic stabilit prin acordul respectiv de a reexamina necesitatea prelungirii dincolo de data de 30 iunie 2003 a termenului de aplicare a regulilor de origine prevăzute în notele 2 și 3 din apendicele II(a) la anexa III la Decizia nr. 2/2000. Această reexaminare se referă la regulile specifice produsului definite în apendicele II la anexa III la Decizia nr. 2/2000 pentru anumite produse chimice de la pozițiile 2914 și 2915 din Sistemul armonizat.

               (6)La data de XX/XX/2017, Comitetul mixt a adoptat Decizia nr. 1/2017 care extinde pentru a patra oară aplicarea regulilor de origine specifice produsului pentru produsele chimice de la pozițiile 2914 și 2915 din Sistemul armonizat. Decizia nr. 1/2017 se aplică până la 31 decembrie 2019.

               (7)Se consideră oportun să se extindă în mod permanent aplicarea regulilor de origine specifice produsului instituite în anexa I la Decizia nr. 1/2017, întrucât acestea sunt în conformitate cu principiile procesului de modernizare a Acordului dintre Mexic și Uniunea Europeană,

               ADOPTĂ PREZENTA DECIZIE:

               Articolul 1

               (1) Poziția care urmează să fie adoptată în numele Uniunii în cadrul Comitetului mixt Uniunea Europeană - Mexic privind modificările aduse Deciziei nr. 2/2000 a Consiliului mixt CE-Mexic și la Decizia nr. 1/2017 a Comitetului mixt UE-Mexic se bazează pe proiectul de decizie a Comitetului mixt Uniunea Europeană - Mexic atașat la prezenta decizie.

               (2) Reprezentanții Uniunii în cadrul Comitetului mixt Uniunea Europeană - Mexic pot accepta modificări minore ale proiectului de decizie a Comitetului mixt Uniunea Europeană - Mexic menționat la alineatul (1) fără a mai fi necesară o nouă decizie a Consiliului.

               Articolul 2

               După adoptarea sa, decizia Comitetului mixt Uniunea Europeană - Mexic privind modificările aduse anexei III la Decizia nr. 2/2000 a Consiliului mixt CE-Mexic din 23 martie 2000 se publică în Jurnalul Oficial al Uniunii Europene.

               Adoptată la Bruxelles,

                     Pentru Consiliu

                     Președintele

               FIȘĂ FINANCIARĂ LEGISLATIVĂ

               1.CADRUL PROPUNERII/INIȚIATIVEI

               1.1.Denumirea propunerii/inițiativei

               1.2.Domeniul (domeniile) de politică în cauză în structura ABM/ABB

               1.3.Tipul propunerii/inițiativei

               1.4.Obiectiv(e)

               1.5.Motivele propunerii/inițiativei

               1.6.Durata și impactul financiar

               1.7.Modul (modurile) de gestiune preconizat(e)

               2.MĂSURI DE GESTIONARE

               2.1.Dispoziții în materie de monitorizare și de raportare

               2.2.Sistemul de gestiune și de control

               2.3.Măsuri de prevenire a fraudelor și a neregulilor

               3.IMPACTUL FINANCIAR ESTIMAT AL PROPUNERII/INIȚIATIVEI

               3.1.Rubrica (rubricile) din cadrul financiar multianual și linia (liniile) bugetară (bugetare) de cheltuieli afectată (afectate)

               3.2.Impactul estimat asupra cheltuielilor

               3.2.1.Sinteza impactului estimat asupra cheltuielilor

               3.2.2.Impactul estimat asupra creditelor operaționale

               3.2.3.Impactul estimat asupra creditelor cu caracter administrativ

               3.2.4.Compatibilitatea cu actualul cadru financiar multianual

               3.2.5.Contribuția terților

               3.3.Impactul estimat asupra veniturilor

               FIȘĂ FINANCIARĂ LEGISLATIVĂ

               1.CADRUL PROPUNERII/INIȚIATIVEI

               1.1.Denumirea propunerii/inițiativei

                  Decizia Consiliului privind poziția care urmează să fie adoptată, în numele Uniunii Europene, în cadrul Comitetului mixt UE - Mexic referitor la modificările aduse anexei III la Decizia nr. 2/2000 a Consiliului mixt CE - Mexic din 23 martie 2000 în ceea ce privește definirea conceptului de „produse originare” și metodele de cooperare administrativă

               1.2.Domeniul (domeniile) de politică în cauză în structura ABM/ABB
                  6

                  Linia de venituri: Capitolul 12 (Taxe vamale și alte taxe la care face trimitere articolul 2 alineatul (1) litera (a) din Decizia 2007/436/CE, EURATOM)

               1.3.Tipul propunerii/inițiativei

               ◻ Propunerea/inițiativa se referă la o acțiune nouă

               ◻ Propunerea/inițiativa se referă la o acțiune nouă ca urmare a unui proiect-pilot/a unei acțiuni pregătitoare
                  7

               ☒ Propunerea/inițiativa se referă la prelungirea unei acțiuni existente

               ◻ Propunerea/inițiativa se referă la o acțiune reorientată către o acțiune nouă

               1.4.Obiectiv(e)

               1.4.1.Obiectiv(e) strategic(e) multianual(e) al(e) Comisiei vizat(e) de propunere/inițiativă

                  Nu se aplică.

               1.4.2.Obiectiv(e) specific(e) și activitatea (activitățile) ABM/ABB în cauză

                  Obiectivul specific nr.

                  Nu se aplică.

                  Activitatea (activitățile) ABM/ABB în cauză

                  Taxe vamale

               1.4.3.Rezultatul (rezultatele) și impactul preconizate

               A se preciza efectele pe care propunerea/inițiativa ar trebui să le aibă asupra beneficiarilor vizați/grupurilor vizate.

                  Volumul comerțului dintre Mexic și UE cu produsele chimice de la pozițiile 2914 și 2915 din SA (Sistemul armonizat), pentru care regulile de origine specifice produsului vor deveni permanente, nu se va reduce.

               1.4.4.Indicatori de rezultat și de impact

               A se preciza indicatorii care permit monitorizarea punerii în aplicare a propunerii/inițiativei.

                  Nu se aplică.

               1.5.Motivele propunerii/inițiativei

               1.5.1.Cerință (cerințe) de îndeplinit pe termen scurt sau lung

                  Nu se aplică.

               1.5.2.Valoarea adăugată a implicării UE

                  Propunerea intră în sfera competenței exclusive a Uniunii Europene.

               1.5.3.Învățăminte desprinse din experiențe anterioare similare

                  Nu se aplică.

               1.5.4.Compatibilitatea și posibila sinergie cu alte instrumente corespunzătoare

                  Nu se aplică.

               1.6.Durata și impactul financiar

               ◻ Propunere/inițiativă pe durată determinată

               –◻
                     Propunere/inițiativă în vigoare din [ZZ/LL]AAAA până la [ZZ/LL]AAAA

               –◻
                     Impact financiar din AAAA până în AAAA

               ☒ Propunere/inițiativă pe durată nedeterminată

               –punere în aplicare cu o perioadă de creștere în intensitate cu începere din 1/1/2020

               –urmată de o perioadă de funcționare în regim de croazieră.

               1.7.Modul (modurile) de gestiune preconizat(e)
                  8

               ◻ Gestiune directă asigurată de către Comisie

               –◻
                     prin intermediul serviciilor sale, inclusiv al personalului din delegațiile Uniunii;

               –◻
                     prin intermediul agențiilor executive;

               ☒ Gestiune partajată cu statele membre

               ◻ Gestiune indirectă, cu delegarea sarcinilor de execuție bugetară:

               –◻ țărilor terțe sau organismelor pe care le-au desemnat acestea;

               –◻ organizațiilor internaționale și agențiilor acestora (a se preciza);

               –◻ BEI și Fondului european de investiții;

               –◻ organismelor menționate la articolele 208 și 209 din Regulamentul financiar;

               –◻ organismelor de drept public;

               –◻ organismelor de drept privat cu misiune de serviciu public, cu condiția să prezinte garanții financiare adecvate;

               –◻ organismelor de drept privat dintr-un stat membru care sunt responsabile cu punerea în aplicare a unui parteneriat public-privat și care prezintă garanții financiare adecvate;

               –◻ persoanelor cărora li se încredințează executarea unor acțiuni specifice în cadrul PESC, în temeiul titlului V din TUE, identificate în actul de bază relevant.

               –Dacă se indică mai multe moduri de gestiune, a se furniza detalii suplimentare în secțiunea „Observații“.

               Observații

                  Nu se aplică.

               2.MĂSURI DE GESTIONARE

               2.1.Dispoziții în materie de monitorizare și de raportare

               A se preciza frecvența și condițiile aferente acestor dispoziții.

                  Nu se aplică.

               2.2.Sistemul de gestiune și de control

               2.2.1.Riscul (riscurile) identificat(e)

                  Nu se aplică.

               2.2.2.Informații privind sistemul de control intern instituit

                  Nu se aplică.

               2.2.3.Estimarea costurilor și a beneficiilor controalelor și evaluarea nivelului prevăzut de risc de eroare

                  Nu se aplică.

               2.3.Măsuri de prevenire a fraudelor și a neregulilor

               A se preciza măsurile de prevenire și de protecție existente sau preconizate.

                  Nu se aplică.

               3.IMPACTUL FINANCIAR ESTIMAT AL PROPUNERII/INIȚIATIVEI

               3.1.Rubrica (rubricile) din cadrul financiar multianual și linia (liniile) bugetară (bugetare) de cheltuieli afectată (afectate)

               Nu se aplică.

               3.2.Impactul estimat asupra cheltuielilor

               3.2.1.Sinteza impactului estimat asupra cheltuielilor

               Nu se aplică.

               3.2.2.Impactul estimat asupra creditelor operaționale

               –☒
                     Propunerea/inițiativa nu implică utilizarea de credite operaționale

               –◻
                     Propunerea/inițiativa implică utilizarea de credite operaționale, conform explicațiilor de mai jos:

               3.2.3.Impactul estimat asupra creditelor cu caracter administrativ

               3.2.3.1.Sinteză

               –☒
                     Propunerea/inițiativa nu implică utilizarea de credite cu caracter administrativ

               –◻
                     Propunerea/inițiativa implică utilizarea de credite cu caracter administrativ, conform explicațiilor de mai jos:

               3.2.3.2.Necesarul de resurse umane estimat

               –☒
                     Propunerea/inițiativa nu implică utilizarea de resurse umane.

               –◻
                     Propunerea/inițiativa implică utilizarea de resurse umane, conform explicațiilor de mai jos:

               3.2.4.Compatibilitatea cu actualul cadru financiar multianual

               –☒
                     Propunerea/inițiativa este compatibilă cu cadrul financiar multianual existent.

               –◻
                     Propunerea/inițiativa necesită o reprogramare a rubricii corespunzătoare din cadrul financiar multianual.

                  A se explica reprogramarea necesară, precizându-se liniile bugetare în cauză și sumele aferente.

                  Nu se aplică.

               –◻
                     Propunerea/inițiativa necesită recurgerea la instrumentul de flexibilitate sau la revizuirea cadrului financiar multianual.

                  A se explica necesitatea efectuării acestei acțiuni, precizând rubricile și liniile bugetare în cauză, precum și sumele aferente.

                  Nu se aplică.

               3.2.5.Contribuția terților

               –Propunerea/inițiativa nu prevede cofinanțare din partea terților.

               3.3.Impactul estimat asupra veniturilor

               –◻
                     Propunerea/inițiativa nu are impact financiar asupra veniturilor.

               –☒
                     Propunerea/inițiativa are următorul impact financiar:

               asupra resurselor proprii

               asupra veniturilor diverse

               milioane EUR (cu trei zecimale)

                        Linia bugetară pentru venituri:

                        Credite disponibile pentru exercițiul financiar în curs

                        Impactul propunerii/inițiativei
                           9

                        Anul
                        N

                        Anul
                        N+1

                        Anul
                        N+2

                        Anul
                        N+3

                        Propunerea nu are dată de încheiere

                        Articolul 120

                        20 000 500 000

                        -5

                        -5

                        -5

                        -5

               Pentru diversele venituri alocate, a se preciza linia bugetară (liniile bugetare) de cheltuieli afectată (afectate).

                  Nu se aplică.

               A se preciza metoda de calcul a impactului asupra veniturilor.

                  Anumite produse chimice de la pozițiile SA 2914 și 2915 importate din Mexic au o taxă vamală preferențială de 0 % printr-o derogare temporară care se încheie la 31 decembrie 2019. Taxa vamală de 5,5 % în regimul clauzei națiunii celei mai favorizate, care ar fi fost aplicabilă acestor produse chimice începând cu 1 ianuarie 2020, se anulează prin permanentizarea derogării.

                     (1)
                  JO C 326, 26.10.2012, p. 146.

                     (2)
                  JO L 157, 30.6.2000, p. 10.

                     (3)
                  JO L 245, 29.9.2000, p. 1167.

                     (4)
                  JO L 245, 29.9.2000, p.1, cf. JO L 157, 30.6.2000, p. 10.

                     (5)
                  JO L 276, 28.10.2000, p. 45.

                     (6)
                  ABM (activity based management): gestiune pe activități; ABB (activity-based budgeting): întocmirea bugetului pe activități.

                     (7)
                  Așa cum se prevede la articolul 54 alineatul (2) litera (a) sau (b) din regulamentul financiar.

                     (8)
                  Explicațiile privind modurile de gestiune, precum și trimiterile la Regulamentul financiar sunt disponibile pe site-ul BudgWeb:

                     http://www.cc.cec/budg/man/budgmanag/budgmanag_en.html

                     (9)
                  În ceea ce privește resursele proprii tradiționale (taxe vamale, cotizații pentru zahăr), sumele indicate trebuie să fie sume nete, și anume sume brute după deducerea unei cote de 25 % pentru costuri de colectare.

    ---documentbreak---

               COMISIA EUROPEANĂ
            Bruxelles, 8.2.2017
            COM(2017) 64 final
            ANEXĂ
            la
            Propunere de Decizie a Consiliului
            privind poziția care urmează să fie adoptată, în numele Uniunii Europene, în cadrul Comitetului mixt UE - Mexic referitoare la modificările aduse anexei III la Decizia nr. 2/2000 a Consiliului mixt CE - Mexic din 23 martie 2000 în ceea ce privește definirea conceptului de „produse originare” și metodele de cooperare administrativă

               DECIZIA nr. X/XXXX A COMITETULUI MIXT UNIUNEA EUROPEANĂ-MEXIC

               din XX XXXXXX XXXX

               privind modificările aduse anexei III la Decizia nr. 2/2000 a Consiliului mixt UE-Mexic din 23 martie 2000 în ceea ce privește definirea conceptului de „produse originare” și metodele de cooperare administrativă

               COMITETUL MIXT,

               având în vedere Decizia nr. 2/2000 a Consiliului mixt CE-Mexic din 23 martie 2000 (denumită în continuare „Decizia nr. 2/2000”) și anexa III la această decizie, în special articolul 38,

               întrucât:

               (1)
                     Prin anexa III la Decizia nr. 2/2000 sunt stabilite regulile de origine ale produselor care provin de pe teritoriile țărilor semnatare ale acordului.

               (2)
                     Uniunea Europeană a instituit uniuni vamale cu Principatul Andorra și, respectiv, Republica San Marino și, prin urmare, bunurile originare din Mexic beneficiază de tratament preferențial atunci când sunt exportate către cele două țări.

               (3)
                     S-a convenit că Mexicul va accepta produsele care se încadrează la capitolele 25-97 din Sistemul armonizat originare din Principatul Andorra și produsele încadrate la capitolele 1-97 din Sistemul armonizat originare din Republica San Marino ca fiind produse originare din UE în sensul anexei III la Decizia nr. 2/2000.

               (4)
                     Este oportună adăugarea unui nou apendice VI la anexa III la Decizia nr. 2/2000 pentru a permite ca produsele în cauză, atunci când sunt importate în Mexic, să poată fi tratate în mod similar produselor originare din Uniunea Europeană, precum și pentru a stabili dispoziții în ceea ce privește aplicarea anexei III la aceste produse.

               (5)
                     La data de XX/XX/2017, Comitetul mixt a adoptat Decizia nr. 1/2017 care extinde pentru a patra oară aplicarea regulilor de origine specifice produsului pentru produsele chimice de la pozițiile 2914 și 2915 din Sistemul armonizat. Prelungirea prevăzută în Decizia nr. 1/2017 se aplică până la 31 decembrie 2019.

               (6)
                     Se consideră oportun să se extindă în mod permanent aplicarea regulilor de origine specifice produsului prelungite prin anexa I la Decizia nr. 1/2017, întrucât acestea sunt în conformitate cu principiile procesului de modernizare a Acordului dintre Mexic și Uniunea Europeană.

               (7)
                     Prin urmare, anexa III la Decizia nr. 2/2000 a Consiliului mixt CE-Mexic ar trebui să fie modificată în consecință,

               DECIDE:

               Articolul 1

               (1) Apendicele II la anexa III la Decizia nr. 2/2000 se modifică astfel cum se prevede în anexa I la prezenta decizie.

               (2) Se adaugă un nou apendicele VI la anexa III la Decizia nr. 2/2000, astfel cum se prevede în anexa II la prezenta decizie.

               Articolul 2

               Prezenta decizie intră în vigoare în prima zi a celei de-a doua luni care urmează datei la care părțile își notifică reciproc finalizarea procedurilor necesare în acest scop.

               Adoptată la XXXX, XX XXXX 2017

               Pentru Comitetul mixt

               ANEXA I

               În apendicele II la anexa III la Decizia nr. 2/2000, mențiunile pentru pozițiile 2914 și 2915 din SA se înlocuiesc cu următorul text:

                        „Poziția SA

                        Descrierea produsului

                        Prelucrare sau transformare a materialelor neoriginare, care conferă caracterul de produs original

                        (1)

                        (2)

                        (3)                  sau                    (4)

                        ex 2914

                        Diacetonă alcool

                        Metilizobutilcetonă

                        Oxid de mesitil

                        Fabricare din acetonă

                        Fabricare în cadrul căreia are loc o reacție chimică*

                        2915

                        Acizi monocarboxilici aciclici saturați și anhidridele, halogenurile, peroxizii și peroxiacizii lor; derivații lor halogenați, sulfonați, nitrați sau nitrozați, cu excepția:

                        Fabricare din materiale de la orice poziție. Cu toate acestea, valoarea tuturor materialelor utilizate de la pozițiile 2915 și 2916 nu trebuie să depășească 20 % din prețul franco fabrică al produsului

                        Fabricare în cadrul căreia valoarea tuturor materialelor utilizate nu depășește 40 % din prețul franco fabrică al produsului

                        Anhidridă acetică, acetat de etil și de n-butil, acetat de vinil, acetat de izopropil și de metilamil, acizi mono-, di- sau tricloracetici, sărurile și esterii lor

                        Fabricare din materiale de la orice poziție. Cu toate acestea, valoarea tuturor materialelor utilizate de la poziția 2916 nu trebuie să depășească 20 % din prețul franco fabrică al produsului

                        Fabricare în cadrul căreia are loc o reacție chimică**

               *
                     O „reacție chimică” este un proces (inclusiv un proces biochimic) din care rezultă o moleculă cu o nouă structură, prin ruperea legăturilor intramoleculare și prin formarea de noi legături intramoleculare sau prin schimbarea aranjamentului spațial al atomilor dintr-o moleculă.

               Următoarele procese nu ar trebui luate în considerare în scopuri de origine:

               (a)
                     dizolvarea în apă sau în alți solvenți;

               (b)
                     eliminarea solvenților, inclusiv a apei ca solvent; sau

               (c)
                     adăugarea sau eliminarea apei de cristalizare.

               **
                     O „reacție chimică” este un proces (inclusiv un proces biochimic) din care rezultă o moleculă cu o nouă structură, prin ruperea legăturilor intramoleculare și prin formarea de noi legături intramoleculare sau prin schimbarea aranjamentului spațial al atomilor dintr-o moleculă.

               Următoarele procese nu ar trebui luate în considerare în scopuri de origine:

               (a)
                     dizolvarea în apă sau în alți solvenți;

               (b)
                     eliminarea solvenților, inclusiv a apei ca solvent; sau

               (c)
                     adăugarea sau eliminarea apei de cristalizare. ”

               ANEXA II

               La anexa III la Decizia nr. 2/2000 se adaugă următorul apendice VI:

               „Apendicele VI

               PRINCIPATUL ANDORRA ȘI REPUBLICA SAN MARINO

               1.
                     Produsele originare din Principatul Andorra încadrate la capitolele 25-97 din Sistemul armonizat sunt acceptate în Mexic în temeiul aceluiași regim vamal ca cel acordat produselor importate din Uniunea Europeană și originare din aceasta, atât timp cât uniunea vamală instituită prin Decizia 90/680/CEE a Consiliului din 26 noiembrie 1990
                  1
                rămâne în vigoare.

               2.
                     Produsele originare din Mexic încadrate la capitolele 25-97 din Sistemul armonizat beneficiază de același tratament tarifar preferențial atunci când sunt importate în Andorra ca cel de care beneficiază în Uniunea Europeană, atât timp cât uniunea vamală instituită prin Decizia 90/680/CEE din 26 noiembrie 19901 rămâne în vigoare.

               3.
                     Produsele originare din Republica San Marino încadrate la capitolele 1-97 din Sistemul armonizat sunt acceptate în Mexic în temeiul aceluiași regim vamal ca cel acordat produselor importate din Uniunea Europeană și originare din aceasta, atât timp cât Acordul de cooperare și uniune vamală între Comunitatea Economică Europeană și Republica San Marino, adoptat la Bruxelles la 16 decembrie 1991, rămâne în vigoare.

               4.
                     Produsele originare din Mexic încadrate la capitolele 1-97 din Sistemul armonizat beneficiază de același tratament tarifar preferențial atunci când sunt importate în San Marino ca cel de care beneficiază în Uniunea Europeană, atât timp cât Acordul de cooperare și uniune vamală între Comunitatea Economică Europeană și Republica San Marino, adoptat la Bruxelles la 16 decembrie 1991, rămâne în vigoare.

               5.
                     Anexa III la Decizia nr. 2/2000 a Consiliului mixt CE-Mexic din 23 martie 2000 în ceea ce privește definirea conceptului de „produse originare” și metodele de cooperare administrativă se aplică mutatis mutandis comerțului cu produsele menționate la punctele 1-4.

               6.
                     Exportatorul sau reprezentantul său autorizat introduce mențiunile „Mexic”, precum și „Principatul Andorra” sau „Republica San Marino” la rubrica 2 din certificatul de circulație EUR.1 sau în declarația pe factură. În plus, aceste informații se introduc la rubrica 4 din certificatul de circulație EUR.1 sau în declarația pe factură, în cazul produselor originare din Principatul Andorra sau din Republica San Marino.

               7.
                     Uniunea Europeană trimite Mexicului specimene ale certificatelor de circulație EUR.1 și ale ștampilelor care urmează să fie utilizate de Principatul Andorra și de Republica San Marino, precum și adresele autorităților responsabile cu procesul de control din Principatul Andorra și din Republica San Marino.

               8.
                     În cazul în care autoritatea guvernamentală competentă din Principatul Andorra sau din Republica San Marino nu respectă dispozițiile din anexa III, Mexicul poate sesiza Comitetul special pentru cooperare vamală și reguli de origine instituit în temeiul articolului 17 din Decizia nr. 2/2000 în vederea stabilirii de măsuri corespunzătoare pentru soluționarea problemei.”

                     (1)
                  Decizia 90/680/CEE a Consiliului din 26 noiembrie 1990 privind încheierea Acordului sub forma unui schimb de scrisori între Comunitatea Economică Europeană și Principatul Andorra (JO L 374, 31.12.1990, p. 13).


				|

		52012PC0185

			Propunere de DECIZIE A CONSILIULUI de autorizare a Danemarcei să introducă o măsură specială de derogare de la articolul 75 din Directiva 2006/112/CE /* COM/2012/0185 final - 2012/0093 (NLE) */

			   	EXPUNERE DE MOTIVE
1.           CONTEXTUL PROPUNERII
În conformitate cu articolul 395 din Directiva
2006/112/CE a Consiliului din 28 noiembrie 2006 privind sistemul comun al taxei
pe valoarea adăugată[1]
(denumită în continuare Directiva TVA), Consiliul, hotărând în
unanimitate la propunerea Comisiei, poate autoriza orice stat membru să
introducă măsuri speciale de derogare de la dispozițiile
directivei respective, în scopul simplificării procedurii de colectare a
taxei pe valoarea adăugată (TVA) sau al prevenirii anumitor forme de
evaziune fiscală sau de fraudă.
Prin scrisoarea înregistrată la Comisie în
data de 5 septembrie 2011, Danemarca a solicitat autorizarea introducerii unei
măsuri de derogare de la articolul 75 din Directiva TVA.
În conformitate cu articolul 395 alineatul (2) din
Directiva TVA, Comisia a informat celelalte state membre, prin scrisoarea din
14 martie 2012, cu privire la cererea înaintată de Danemarca. Prin
scrisoarea din 15 martie 2012, Comisia a înștiințat Danemarca cu
privire la faptul că deține toate informațiile necesare pentru a
analiza cererea în modul prezentat în cele ce urmează.
În prezent, Danemarca aplică o clauză de
statu quo în temeiul articolului 176 din Directiva TVA cu privire la deducerea
TVA aferentă costurilor de achiziționare și funcționare ale
vehiculelor utilitare ușoare cu o greutate maximă autorizată de
până la trei tone. Principalele caracteristici ale clauzei sunt prezentate
în cele ce urmează. O întreprindere care înregistrează astfel de
vehicule utilitare ușoare ca fiind destinate exclusiv unor scopuri
profesionale are dreptul de a deduce în totalitate TVA aferentă
achiziționării vehiculelor și costurilor de funcționare. Pe
de altă parte, însă, o întreprindere care înregistrează astfel
de vehicule utilitare ușoare ca fiind destinate utilizării atât în
scopuri profesionale, cât și în scopuri personale nu are dreptul să
deducă TVA aferentă costului de achiziție, dar pot deduce în
totalitate TVA pentru costurile de funcționare ale vehiculelor. Atunci
când un vehicul utilitar ușor care a fost înregistrat ca fiind destinat
exclusiv utilizării în scopuri profesionale este utilizat ulterior în
scopuri personale, chiar dacă acest lucru se întâmplă o singură
dată, persoana impozabilă pierde în întregime dreptul de deducere a
TVA aferentă costului de achiziție.
Acest sistem poate fi complicat și costisitor
de administrat, atât pentru persoanele impozabile, cât și pentru
administrația fiscală; în consecință, Danemarca a solicitat
o derogare pentru a institui o procedură simplificată.
În virtutea acestei derogări, Danemarca ar
introduce o măsură specială care s-ar aplica vehiculelor
utilitare ușoare cu o greutate maximă autorizată de până la
trei tone. Această măsură specială ar permite unei persoane
impozabile să poată înregistra un vehicul ca fiind destinat exclusiv
scopurilor profesionale și să deducă în totalitate TVA
aferentă costurilor de achiziție și funcționare a
vehiculului, astfel cum prevede clauza actuală de statu quo. Cu toate acestea,
dacă ar utiliza vehiculul în scopuri personale, persoana impozabilă
nu ar mai pierde dreptul de deducere a costurilor de achiziționare a
vehiculului, ci ar avea dreptul să calculeze valoarea taxei pentru
utilizarea privată pe baza unei rate forfetare, pentru o perioadă de
până la 20 de zile în fiecare an calendaristic (sistem de plată cu
ziua).
Pe baza modelului costurilor totale,
autoritățile daneze au ajuns, pornind de la statisticile
naționale, la suma de 40 DKK pe zi, care nu acoperă decât TVA. O
plată similară, prevăzută de dispoziții legislative
naționale separate, va fi solicitată pentru a acoperi impozitul pe
venit aferent autoturismelor de serviciu, la care se adaugă o taxă de
circulație suplimentară. Dacă persoana impozabilă
utilizează vehiculul pentru mai mult de douăzeci de zile într-un an
calendaristic, se vor aplica normele actuale de statu-quo, iar persoana
impozabilă va pierde în întregime dreptul de deducere a costurilor de
achiziționare a vehiculului.
Autoritățile fiscale daneze vor dezvolta
un sistem electronic prin care persoanele impozabile pot plăti
această sumă zilnică pe internet.
Autoritățile daneze consideră
că noua măsură permite o modalitate simplificată prin care
persoanele impozabile pot să își îndeplinească obligațiile
contabile care le revin (prin plata online prin intermediul sistemului de
plată cu ziua, evitând astfel rambursarea integrală a TVA
plătită inițial pentru achiziționarea vehiculului utilitar
ușor), iar autoritățile fiscale pot să colecteze și să
perceapă impozitul. Măsura nu conduce la nicio extindere a
dispozițiilor de statu quo și mărește coerența
sistemului danez cu normele generale în materie de TVA.
Persoanele impozabile vor putea în continuare
să își înregistreze vehiculele utilitare ușoare atât în scopuri
profesionale, cât și personale și să utilizeze sistemul actual
dacă această formulă se potrivește situației lor
specifice.
2.           REZULTATELE
CONSULTĂRILOR CU PĂRȚILE INTERESATE ȘI ALE EVALUĂRII
IMPACTULUI
Nu a fost necesar să se recurgă la
consultări sau la expertiză externă.
3.           ELEMENTELE JURIDICE ALE
PROPUNERII
Decizia autorizează Danemarca să
introducă o măsură specială de derogare de la Directiva TVA
în ceea ce privește contabilizarea TVA aferentă utilizării în
scopuri personale a anumitor vehicule.
Prezenta decizie are la bază articolul 395 din
directiva TVA.
Prezenta decizie se referă la o
autorizație acordată unui stat membru la solicitarea acestuia și
nu constituie nicio obligație.
Având în vedere limitarea sa în timp și
domeniul său restrâns de aplicare, măsura specială pare să
fie proporțională cu scopul urmărit.
În temeiul articolului 395 din directiva TVA, o
derogare de la dispozițiile comune privind TVA nu se poate acorda decât cu
autorizația Consiliului hotărând în unanimitate la propunerea
Comisiei. O decizie a Consiliului reprezintă singurul instrument adecvat,
dat fiind că aceasta poate fi adresată unui singur stat membru.
4.           IMPLICAȚII BUGETARE
Propunerea nu are implicații negative pentru
bugetul Uniunii Europene.
5.           ELEMENTE OPȚIONALE
Propunerea include o clauză de caducitate.
2012/0093 (NLE)
Propunere de
DECIZIE A CONSILIULUI
de autorizare a Danemarcei să
introducă o măsură specială de derogare de la articolul 75
din Directiva 2006/112/CE
(numai textul în limba daneză este
autentic)
CONSILIUL UNIUNII EUROPENE,
având în vedere Tratatul privind
funcționarea Uniunii Europene,
având în vedere Directiva 2006/112/CE a
Consiliului din 28 noiembrie 2006 privind sistemul comun al taxei pe valoarea
adăugată[2],
în special articolul 395 alineatul (1),
având în vedere propunerea Comisiei Europene,
întrucât:
(1)       Prin scrisoarea
înregistrată la Comisie în data de 5 septembrie 2011, Danemarca a
solicitat autorizarea de a aplica o măsură de derogare de la
dispozițiile Directivei 2006/112/CE referitoare la dreptul de deducere a
taxei achitate în amonte.
(2)       În conformitate cu articolul
395 alineatul (2) din Directiva 2006/112/CE, Comisia a informat celelalte
state membre, prin scrisoarea din 14 martie 2012, cu privire la cererea
înaintată de Danemarca. Prin scrisoarea din 15 martie 2012, Comisia a
înștiințat Danemarca cu privire la faptul că deține toate
informațiile pe care le consideră necesare pentru a analiza cererea.
(3)       În prezent, în temeiul
articolului 176 din Directiva 2006/112/CE, dacă un vehicul utilitar
ușor cu o greutate maximă autorizată de până la trei tone
este înregistrat pe lângă autoritățile daneze ca fiind utilizat
exclusiv în scopuri profesionale, persoana impozabilă are dreptul de a
deduce în întregime impozitul plătit în amonte pentru costurile de achiziționare
și funcționare a vehiculului. Dacă un astfel de vehicul este
ulterior utilizat în scopuri personale, persoana impozabilă pierde dreptul
de a deduce TVA plătită pentru costul de achiziție al
vehiculului.
(4)       Deoarece acest sistem
creează dificultăți considerabile atât pentru persoana
impozabilă, cât și pentru administrația fiscală,
autoritățile daneze au solicitat autorizarea de a aplica o
măsură specială de derogare de la articolul 75 din Directiva 2006/112/CE.
Această măsură permite persoanelor impozabile care au
înregistrat un vehicul ca fiind destinat exclusiv scopurilor profesionale
să folosească vehiculul respectiv pentru scopuri neprofesionale
și să calculeze baza de impozitare corespunzătoare
operațiunii asimilate unei prestări de servicii în conformitate cu
articolul 75 din Directiva 2006/112/CE aplicând o rată zilnică
forfetară și evitând astfel pierderea dreptului de a deduce TVA
plătită pentru costurile de achiziționare a vehiculului.
(5)       Această metodă de
calcul simplificată se limitează totuși la douăzeci de zile
de utilizare în scopuri neprofesionale pentru fiecare an calendaristic, iar
valoarea forfetară a TVA care urmează să fie plătită
se stabilește la 40 DKK pentru fiecare zi de utilizare în scopuri
neprofesionale. Această sumă a fost stabilită de guvernul danez
în urma analizei statisticilor naționale.
(6)       Această
măsură, care se va aplica vehiculelor utilitare ușoare cu o
greutate maximă autorizată de până la trei tone, va simplifica
obligațiile în materie de plată a TVA ale persoanelor impozabile care
utilizează ocazional în scopuri neprofesionale vehicule înregistrate
pentru utilizare în scopuri profesionale. Cu toate acestea, persoanele
impozabile vor putea în continuare să opteze pentru a înregistra vehicule
spre utilizare atât în scopuri profesionale, cât și personale; ele
își vor pierde astfel dreptul de deducere a TVA aferentă
achiziționării respectivelor vehicule utilitare ușoare,
însă nu vor plăti taxa zilnică pentru utilizarea în scopuri
personale.
(7)       Introducerea unei măsuri
ce permite persoanelor impozabile care utilizează ocazional în scopuri
neprofesionale vehicule înregistrate pentru scopuri profesionale să
nu-și piardă dreptul de a deduce impozitul plătit în amonte
pentru vehiculele respective se înscrie în logica normelor generale în materie
de deducere prevăzute prin Directiva 2006/112/CE.
(8)       Este necesar ca autorizarea
să fie valabilă pentru o perioadă limitată și să
expire, prin urmare, la 31 decembrie 2014. În lumina experienței dobândite
până la data respectivă va fi necesară efectuarea unei
evaluări pentru a se stabili dacă derogarea se justifică în
continuare.
(9)       Această măsură
nu va avea niciun impact asupra resurselor proprii ale Uniunii Europene
provenite din taxa pe valoarea adăugată,
ADOPTĂ PREZENTA DECIZIE:
Articolul 1
În cazul în care o persoană
impozabilă utilizează în scopuri personale, sau pentru angajații
săi, sau, în sens mai general, în alte scopuri decât cele profesionale, un
vehicul utilitar ușor care a fost înregistrat pentru a fi utilizat exclusiv
în scopuri profesionale, Danemarca este autorizată, prin derogare de la
articolul 75 din Directiva 2006/112/CE, să stabilească baza de
impozitare în mod forfetar pentru fiecare zi de utilizare.
Rata forfetară zilnică
menționată la primul paragraf este de 40 DKK.
Articolul 2
Măsura prevăzută la articolul 1
se aplică numai vehiculelor utilitare ușoare cu o greutate
totală maximă autorizată de trei tone.
Această măsură nu se
aplică în cazurile în care perioada de utilizare în scopuri neprofesionale
depășește douăzeci de zile pe an calendaristic.
Articolul
3
Prezenta decizie expiră la 31 decembrie
2014.
Articolul 4
Prezenta decizie se adresează Regatului
Danemarcei.
Adoptată la Bruxelles,
                                                                       Pentru
Consiliu
                                                                       Președintele

[1]               JO L 347, 11.12.2006, p. 1.
[2]               JO L 347, 11.12.2006, p. 1.


               COMISIA EUROPEANĂ
            Bruxelles, 21.3.2016
            COM(2016) 171 final
            2016/0089(NLE)
            Propunere de
            DECIZIE A CONSILIULUI
            de modificare a Deciziei (UE) 2015/1601 a Consiliului din 22 septembrie 2015 de instituire a unor măsuri provizorii în domeniul protecției internaționale în beneficiul Italiei și al Greciei

               EXPUNERE DE MOTIVE

               1.CONTEXTUL PROPUNERII

               1.1. Articolul 78 alineatul (3) din tratat și actualele mecanisme temporare de transfer

                  Ca parte a politicii comune în domeniul azilului, articolul 78 alineatul (3) din Tratatul privind funcționarea Uniunii Europene (TFUE) prevede un temei juridic specific pentru a face față situațiilor de urgență. Pe baza unei propuneri din partea Comisiei Europene, acesta permite Consiliului ca, după consultarea Parlamentului European, să adopte măsuri provizorii în beneficiul statului membru (statelor membre) care se confruntă cu o situație de urgență caracterizată de un aflux brusc de resortisanți din țări terțe în unul sau mai multe state membre. Măsurile provizorii prevăzute la articolul 78 alineatul (3) din TFUE au un caracter excepțional. Acestea pot fi aplicate numai dacă este atins un anumit prag al urgenței și gravității problemelor create în sistemul de azil/sistemele de azil al/ale statului membru/statelor membre de un aflux brusc de resortisanți ai unor țări terțe.

                  În temeiul articolului 78 alineatul (3) din TFUE, Consiliul a adoptat două decizii de instituire a unor măsuri provizorii în domeniul protecției internaționale în beneficiul Italiei și al Greciei. În Decizia (UE) 2015/1523 a Consiliului
                     1
                   se prevede că 40 000 de solicitanți de protecție internațională urmează să fie transferați din Italia și Grecia către celelalte state membre. În Decizia (UE) 2015/1601 a Consiliului
                     2
                   se prevede că 120 000 de solicitanți de protecție internațională urmează să fie transferați din Italia și Grecia și din alte state membre în cazul în care statele respective se confruntă cu o situație de urgență.

                  În conformitate cu articolul 4 alineatul (2) din Decizia (UE) 2015/1601 a Consiliului, începând din 26 septembrie 2016, 54 000 dintre cei 120 000 de solicitanți ar trebui să fie transferați din Italia și Grecia pe teritoriul altor state membre, cu excepția cazului în care, până la acea dată, în temeiul articolului 4 alineatul (3), Comisia prezintă o propunere de a-i repartiza într-un alt stat membru beneficiar (în alte state membre beneficiare) care se confruntă cu o situație de urgență caracterizată de un aflux brusc de persoane.

                  În conformitate cu articolul 1 alineatul (2), Comisia ține în permanență sub supraveghere situația afluxurilor masive de resortisanți ai țărilor terțe în statele membre și prezintă, după caz, propuneri de modificare a Deciziei 2015/1601, pentru a ține seama de evoluția situației de pe teren și de impactul acesteia asupra mecanismului de transfer, precum și de evoluția presiunii exercitate asupra statelor membre, în special asupra statelor membre din prima linie.

               Situația rămâne critică. Conform datelor Frontex, în primele luni ale anului 2016, zilnic, în medie 2 000 până la 3 000 de persoane au intrat în mod neregulamentar în Grecia din Turcia. Restricțiile impuse la frontiera dintre Grecia și fosta Republică iugoslavă a Macedoniei au creat presiuni suplimentare asupra Greciei
                  3
                și au crescut riscul apariției unor noi rute migratorii care se extind prin alte state membre ale UE, pe măsură ce se îmbunătățesc condițiile meteorologice. Aceste noi rute migratorii sunt susceptibile să afecteze statele membre din prima linie.

               Comisia a adoptat primul raport privind transferul și relocarea la 16 martie, în conformitate cu obligația prevăzută la articolul 12 din cele două decizii ale Consiliului
                  4
               . Comunicarea sintetizează provocările identificate și lecțiile învățate în aceste prime luni de punere în aplicare a mecanismelor de transfer și relocare și propune recomandări și acțiuni pe termen scurt pentru a îmbunătăți ritmul punerii în aplicare.

               Șefii de stat sau de guvern din UE au convenit, la 7 martie, o serie de principii care servesc drept bază pentru un acord cu Turcia, care a inclus „relocarea, pentru fiecare sirian sosit din insulele elene care este readmis de Turcia, a unui alt sirian din Turcia în statele membre ale UE, în cadrul angajamentelor existente”.

               Punerea în aplicare a diverselor mecanisme pentru a permite relocarea, admisia umanitară sau alte forme de admisie legală ar putea atenua presiunea exercitată de migrație asupra statelor membre aflate în prima linie și, în special, asupra Greciei, înlocuind fluxurile migratorii periculoase și neregulamentare către UE de cetățeni sirieni/persoane strămutate din cauza conflictului din Siria cu căi sigure și legale.

               În acest context, Comunicarea Comisiei privind următoarele etape operaționale ale cooperării dintre UE și Turcia în domeniul migrației
                  5
                a solicitat adoptarea măsurilor necesare pentru a transfera o parte din angajamentele asumate în cadrul actualelor decizii de transfer, în special toate cele 54 000 de locuri nealocate în prezent sau o parte din acestea către așa-numitul mecanism 1:1. Relocarea sau alte modalități legale de admisie a persoanelor care au în mod clar nevoie de protecție internațională pot fi considerate echivalente cu transferul, întrucât toate sunt manifestări concrete ale solidarității cu alte state membre sau țări terțe care se confruntă cu fluxuri masive de migranți.

               1.2. Alte instrumente de solidaritate

               Pe lângă obligațiile care le revin în cadrul mecanismului de transfer, în vederea unei abordări cuprinzătoare a crizei migratorii globale și pentru a da dovadă de solidaritate cu țările terțe afectate în egală măsură, Comisia a recomandat un mecanism de relocare al UE pentru 20 000 de persoane care au nevoie de protecție internațională. În urma Recomandării Comisiei din 8 iunie 2015 privind un mecanism european de relocare
                  6
               , 27 de state membre
                  7
                împreună cu statele asociate la sistemul Dublin au convenit, la 20 iulie 2015
                  8
               , asupra relocării prin sisteme multilaterale și naționale a 22 504 de persoane strămutate din afara UE care au nevoie în mod clar de protecție internațională. Statele care preiau persoane relocate au convenit să țină seama de regiunile prioritare pentru relocare, în special Africa de Nord, Orientul Mijlociu și Cornul Africii. Locurile de relocare au fost repartizate între statele membre și statele asociate la sistemul Dublin în conformitate cu angajamentele asumate în anexa la Concluzii.

               La 15 decembrie 2015, Comisia a adoptat o recomandare privind un sistem de admisie umanitară pe bază de voluntariat gestionat împreună cu Turcia, propunând ca statele participante să admită persoane strămutate în urma conflictului din Siria care au nevoie de protecție internațională și care au fost înregistrate de către autoritățile turce înainte de 29 noiembrie 2015. Un astfel de sistem ar fi o măsură de însoțire a angajamentelor reciproce care figurează în Planul de acțiune comun între UE și Turcia din 29 noiembrie 2015.

               2. ELEMENTELE JURIDICE ALE PROPUNERII

               2.1. Rezumatul acțiunii propuse

               Prezenta modificare constă în calcularea eforturilor depuse de statele membre prin admiterea sirienilor prezenți în Turcia prin relocare, admisie umanitară sau alte forme de admisie legală în vederea atingerii numărului de solicitanți de protecție internațională care urmează să fie transferați pe teritoriul lor în temeiul Deciziei 2015/1601 a Consiliului. În ceea ce privește cei 54 000 de solicitanți prevăzuți la articolul 4 alineatul (1) litera (c) din Decizia 2015/1601 a Consiliului, prezenta modificare permite statelor membre să scadă din numărul alocat de solicitanți transferați numărul de sirieni prezenți în Turcia care sunt admiși pe teritoriul lor prin relocare, admisie umanitară sau alte forme de admisie legală în temeiul sistemelor naționale sau multilaterale, altele decât mecanismul de relocare stabilit în Concluziile reprezentanților guvernelor statelor membre, reuniți în cadrul Consiliului din 20 iulie 2015. Se aplică articolul 10 din Decizia (UE) 2015/1601 a Consiliului, ceea ce înseamnă că statele membre care utilizează această facilitate vor primi suma de 6 500 EUR.

               2.2. Temeiul juridic

                  Temeiul juridic al propunerii de decizie a Consiliului îl constituie articolul 78 alineatul (3) din Tratatul privind funcționarea Uniunii Europene.

               2.3. Subsidiaritatea

                  Titlul V din TFUE privind spațiul de libertate, securitate și justiție conferă Uniunii Europene anumite competențe în domeniile menționate. Aceste competențe trebuie exercitate în conformitate cu articolul 5 din Tratatul privind Uniunea Europeană, respectiv numai dacă și în măsura în care obiectivele acțiunii preconizate nu pot fi realizate în mod satisfăcător de către statele membre, dar datorită dimensiunilor și efectelor acțiunii preconizate, pot fi realizate mai bine la nivelul Uniunii Europene.

                  În acest domeniu, Uniunea Europeană și-a exercitat competențele menționate prin adoptarea Deciziei (UE) 2015/1601 a Consiliului. Prezenta acțiune constă în autorizarea statelor membre de a-și îndeplini obligațiile care le revin în temeiul deciziei respective, prin participarea la alte eforturi de solidaritate.

               2.4. Proporționalitatea

                  Având în vedere caracterul urgent și gravitatea situației create de actuala criză a refugiaților, măsurile prevăzute în prezenta propunere nu depășesc ceea ce este necesar pentru a atinge obiectivul de soluționare în mod eficace a situației.

               2.5. Impactul asupra drepturilor fundamentale

                  Drepturile fundamentale, astfel cum sunt prevăzute în Carta drepturilor fundamentale a UE („carta”), ale solicitanților de protecție internațională care intră în domeniul de aplicare al Deciziei (UE) 2015/1601 nu sunt afectate.

                  2.6 Geometrie variabilă

                  În temeiul dispozițiilor din Protocolul (nr. 21), Irlanda și Regatul Unit nu participă la prezenta propunere, cu excepția cazului în care optează pentru participarea la aceasta în termen de trei luni de la prezentarea propunerii sau de la adoptare.

                  În ciuda faptului că Irlanda a optat să participe la Decizia 2015/1601, teza anterioară se aplică și Irlandei, în conformitate cu articolul 4a din Protocolul 21.

                  Având în vedere faptul că Regatul Unit nu a optat deocamdată pentru participarea la Decizia (UE) 2015/1601, în cazul în care ar dori să participe la prezenta măsură, acest stat ar trebui să participe și la prima măsură menționată, deoarece nu este posibil să opteze pentru o modificare a unei măsuri fără a fi obligat prin măsura însăși.

               3.IMPLICAȚIILE BUGETARE

                  Propunerea nu generează costuri suplimentare pentru bugetul UE.

               2016/0089 (NLE)

               Propunere de

               DECIZIE A CONSILIULUI

               de modificare a Deciziei (UE) 2015/1601 a Consiliului din 22 septembrie 2015 de instituire a unor măsuri provizorii în domeniul protecției internaționale în beneficiul Italiei și al Greciei

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 78 alineatul (3),

               având în vedere propunerea Comisiei Europene,

               având în vedere avizul Parlamentului European
                  9
               ,

               întrucât:

               (1)În temeiul articolului 78 alineatul (3) din TFUE, Consiliul a adoptat două decizii de instituire a unor măsuri provizorii în domeniul protecției internaționale în beneficiul Italiei și al Greciei. În Decizia (UE) 2015/1523 a Consiliului
                  10
                se prevede că 40 000 de solicitanți de protecție internațională urmează să fie transferați din Italia și Grecia către celelalte state membre. În Decizia (UE) 2015/1601 a Consiliului
                  11
                se prevede că 120 000 de solicitanți de protecție internațională urmează să fie transferați din Italia și Grecia către alte state membre.

               (2)În conformitate cu articolul 4 alineatul (2) din Decizia (UE) 2015/1601, din 26 septembrie 2016, 54 000 de solicitanți ar trebui să fie transferați din Italia și Grecia pe teritoriul altor state membre, cu excepția cazului în care, până la acea dată, în temeiul articolului 4 alineatul (3), Comisia prezintă o propunere de a-i repartiza în alte state membre beneficiare care se confruntă cu o situație de urgență caracterizată de un aflux brusc de persoane.

               (3)În conformitate cu articolul 1 alineatul (2) din Decizia (UE) 2015/1601 Comisia ține în permanență sub supraveghere situația afluxurilor masive de resortisanți ai țărilor terțe în statele membre. Comisia ar trebui să prezinte, după caz, propuneri de modificare a deciziei respective, pentru a ține seama de evoluția situației de pe teren și de impactul acesteia asupra mecanismului de transfer, precum și de evoluția presiunii exercitate asupra statelor membre, în special asupra statelor membre din prima linie.

               (4)Șefii de stat sau de guvern din UE au convenit la 7 martie să lucreze pe baza unei serii de principii pentru a ajunge la un acord cu Turcia, inclusiv să relocheze, pentru fiecare sirian sosit în insulele elene care este readmis de Turcia, un alt sirian din Turcia în statele membre, în cadrul angajamentelor existente. Aceste principii au fost detaliate în continuare în Comunicarea Comisiei privind următoarele etape operaționale ale cooperării dintre UE și Turcia în domeniul migrației
                  12
               , care a solicitat adoptarea măsurilor necesare pentru a transfera o parte din angajamentele asumate în cadrul actualelor decizii de transfer, în special toate cele 54 000 de locuri nealocate în prezent sau o parte din acestea în așa-numitul mecanism 1:1.

               (5) Relocarea, admisia umanitară sau alte forme de admisie legală din Turcia prin sistemele naționale și multilaterale ar trebui să reducă presiunea exercitată de migrație asupra statelor membre care sunt beneficiare ale transferului în temeiul Deciziei (UE) 2015/1601 prin oferirea unei căi legale și sigure pentru a intra în Uniune și prin descurajarea intrărilor neregulamentare. Prin urmare, eforturile de solidaritate ale statelor membre, care constau în admisia pe teritoriul lor a resortisanților sirieni din Turcia care au în mod clar nevoie de protecție internațională, ar trebui să fie luate în considerare în raport cu cele 54 000 de persoane menționate mai sus care au solicitat protecție internațională. Numărul de persoane admise în acest mod din Turcia de către un stat membru ar trebui scăzut din numărul de persoane ce urmează să fie transferate în statul membru respectiv în temeiul Deciziei 2015/1601 în raport cu cei 54 000 de solicitanți.

               (6)Printre mecanismele de admisie se pot număra relocarea, admisia umanitară sau alte căi legale de admisie a persoanelor care au în mod clar nevoie de protecție internațională, cum ar fi programele de vize umanitare, transferul umanitar, programele de reîntregire a familiei, proiectele de sponsorizare privată, programele de burse, programele de mobilitate a forței de muncă și altele.

               (7)Angajamentele pe care statele membre și le-au asumat ca parte a mecanismului de relocare convenit în Concluziile reprezentanților guvernelor statelor membre, reuniți în cadrul Consiliului din 20 iulie 2015, nu ar trebui să fie afectate de prezenta decizie și nu ar trebui luate în considerare în vederea îndeplinirii obligațiilor în temeiul Deciziei 2015/1601. Prin urmare, un stat membru care alege să își îndeplinească obligațiile în temeiul Deciziei (UE) 2015/1601 prin admiterea de sirieni prezenți în Turcia prin relocare nu poate echivala acest efort ca fiind parte a angajamentului asumat în temeiul mecanismului de relocare din 20 iulie 2015.

               (8) Pentru a asigura o monitorizare adecvată a situației, statele membre ar trebui să raporteze lunar Comisiei numărul de sirieni prezenți în Turcia care sunt admiși pe teritoriul lor, în conformitate cu opțiunea prevăzută în prezenta modificare, specificând sistemul național sau multilateral prin care persoana respectivă a fost admisă și forma de admisie legală.

               (9)Întrucât obiectivele prezentei decizii nu pot fi realizate în mod satisfăcător de către statele membre, ci, datorită dimensiunilor și efectelor acțiunii, pot fi realizate mai bine la nivelul Uniunii, aceasta poate adopta măsuri, în conformitate cu principiul subsidiarității, astfel cum este prevăzut la articolul 5 din Tratatul privind Uniunea Europeană (TUE). În conformitate cu principiul proporționalității, astfel cum este prevăzut la articolul menționat anterior, prezenta decizie nu depășește ceea ce este necesar pentru atingerea obiectivelor respective.

               (10)Prezenta decizie respectă drepturile fundamentale și principiile recunoscute de Carta drepturilor fundamentale a Uniunii Europene.

               (11)În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la TUE și la TFUE, și fără a aduce atingere articolului 4 din protocolul respectiv, Regatul Unit nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (12)În conformitate cu articolele 1 și 2 din Protocolul nr. 21 privind poziția Regatului Unit și a Irlandei cu privire la spațiul de libertate, securitate și justiție, anexat la TUE și la TFUE, și fără a aduce atingere articolelor 4 și 4a din protocolul respectiv, Irlanda nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (13)În conformitate cu articolele 1 și 2 din Protocolul nr. 22 privind poziția Danemarcei, anexat la Tratatul UE și la TFUE, Danemarca nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (14)Având în vedere caracterul urgent al situației, prezenta decizie ar trebui să intre în vigoare în ziua următoare datei publicării în Jurnalul Oficial al Uniunii Europene,

               ADOPTĂ PREZENTA DECIZIE:

               Articolul 1

               La articolul 4 din Decizia (UE) 2015/1601 se introduce următorul alineat 3a:

                     „(3a) În ceea ce privește transferul solicitanților menționați la alineatul (1) litera (c), admisia de către statele membre pe teritoriul acestora a unor resortisanți sirieni din Turcia în cadrul sistemelor naționale sau multilaterale de admisie legală a persoanelor care au în mod clar nevoie de protecție internațională, altele decât mecanismul de relocare care a făcut obiectul Concluziilor reprezentanților guvernelor statelor membre, reuniți în cadrul Consiliului din 20 iulie 2015, conduce la o reducere corespunzătoare a obligației statului membru respectiv.

               Articolul 10 se aplică mutatis mutandis pentru orice astfel de admisie legală care conduce la o reducere a obligației de transfer.

               În fiecare lună, statele membre raportează Comisiei numărul de persoane care au fost admise legal în sensul prezentului alineat, indicând tipul de sistem pe baza căruia a avut loc admisia și forma de admisie legală utilizată.”

                Articolul 2
               Intrarea în vigoare

               Prezenta decizie intră în vigoare în ziua următoare datei publicării în Jurnalul Oficial al Uniunii Europene.

               Adoptată la Bruxelles,

                     Pentru Consiliu,

                     Președintele

                     (1)
                  Decizia (UE) 2015/1523 a Consiliului din 14 septembrie 2015 de instituire a unor măsuri provizorii în domeniul protecției internaționale în beneficiul Italiei și al Greciei, JO L 239, 15.9.2015, p. 146.

                     (2)
                  Decizia (UE) 2015/1601 a Consiliului din 22 septembrie 2015 de instituire a unor măsuri provizorii în domeniul protecției internaționale în beneficiul Italiei și al Greciei, JO L 248, 24.9.2015, p. 80.

                     (3)
                  Întrucât fluxurile continuă, peste 100 000 de migranți ar putea fi blocați în Grecia în termen de o lună, potrivit UNHCR.

                     (4)
                  COM(2016) 165 final.

                     (5)
                  COM(2016) 166 final.

                     (6)
                  C(2015) 3560 final.

                     (7)
                  Ungaria nu participă.

                     (8)
                  11130/15; „Concluziile reprezentanților guvernelor statelor membre, reuniți în cadrul Consiliului, privind relocarea prin sisteme multilaterale și naționale a 20 000 de persoane care au în mod clar nevoie de protecție internațională”.

                     (9)
                  JO C , , p. .

                     (10)
                  Decizia (UE) 2015/1523 a Consiliului din 14 septembrie 2015 de instituire a unor măsuri provizorii în domeniul protecției internaționale în beneficiul Italiei și al Greciei, JO L 239, 15.9.2015, p. 146.

                     (11)

                        Decizia (UE) 2015/1601 a Consiliului din 22 septembrie 2015 de instituire a unor măsuri provizorii în domeniul protecției internaționale în beneficiul Italiei și al Greciei, JO L 248, 24.9.2015, p. 80.

                     (12)
                  COM(2016) 166 final.


               COMISIA EUROPEANĂ
            Bruxelles, 31.5.2016
            COM(2016) 351 final
            2016/0162(NLE)
            Propunere de
            DECIZIE A CONSILIULUI
            de stabilire a poziției care urmează să fie adoptată în numele Uniunii Europene în cadrul comitetelor corespunzătoare ale Comisiei Economice pentru Europa a Organizației Națiunilor Unite privind propunerile de amendamente la Regulamentele ONU nr. 9, 11, 13, 13-H, 14, 16, 30, 41, 44, 49, 54, 55, 60, 64, 75, 78, 79, 83, 90, 106, 113, 115, 117, 129 și 134, propunerile de amendamente la Regulamentele tehnice mondiale 15 și 16 ale ONU, patru propuneri pentru un nou regulament ONU privind sistemele de frânare asistată (BAS - Brake Assist Systems), controlul electronic al stabilității (ESC - Electronic Stability Control), sistemele de monitorizare a presiunii pneurilor (TPMS - Tyre Pressure Monitoring Systems) și privind montarea pneurilor, o propunere pentru un nou regulament tehnic mondial al ONU privind procedura de măsurare pentru emisiile autovehiculelor cu două sau trei roți și o propunere pentru o nouă Rezoluție specială nr. 2 (S.R.2) pentru îmbunătățirea punerii în aplicare a Acordului global din 1998

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

               La nivel internațional, Comisia Economică pentru Europa a Organizației Națiunilor Unite (CEE-ONU) elaborează cerințe armonizate, menite să înlăture barierele tehnice din calea comerțului cu autovehicule între părțile contractante la Acordul revizuit din 1958 și să asigure că astfel de vehicule oferă un nivel ridicat de siguranță și de protecție a mediului.

               În conformitate cu Decizia 97/836/CE a Consiliului din 27 noiembrie 1997, Uniunea a aderat la Acordul Comisiei Economice pentru Europa a Organizației Națiunilor Unite (denumită în continuare„CEE-ONU”) privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații (denumit în continuare „Acordul revizuit din 1958”), și, în conformitate cu Decizia 2000/125/CE a Consiliului din 31 ianuarie 2000 referitoare la încheierea Acordului privind stabilirea de norme tehnice mondiale aplicabile vehiculelor cu roți, echipamentelor și componentelor care pot fi montate și/sau utilizate la vehiculele cu roți (denumit în continuare „Acordul paralel”), Uniunea a aderat la Acordul paralel.

               Reuniunile WP.29 ale CEE-ONU, Forumul mondial pentru armonizarea regulamentelor privind vehiculele, se desfășoară de trei ori în fiecare an calendaristic, în lunile martie, iunie și noiembrie. În cadrul fiecărei reuniuni se adoptă noi regulamente ONU, amendamente la regulamentele ONU sau la regulamentele tehnice mondiale ONU existente (denumite în continuare „RTM ONU”), pentru a se ține seama de progresele tehnice. Înainte de fiecare reuniune WP.29, amendamentele respective sunt adoptate de unul dintre cele șase grupuri de lucru care activează în cadrul WP.29.

               În cadrul unei reuniuni ulterioare WP.29, are loc votul final pentru adoptarea amendamentelor, completărilor și rectificărilor, cu condiția întrunirii cvorumului și a existenței unei majorități calificate în rândul părților contractante. UE este parte contractantă la două acorduri (cel din 1958 și cel din 1998) ale WP.29. În cadrul fiecărei reuniuni, se pregătește o decizie a Consiliului, cunoscută drept „megadecizie”, care cuprinde lista regulamentelor, amendamentelor, completărilor și rectificărilor și care autorizează Comisia să voteze în numele Uniunii în cadrul fiecărei reuniuni a WP.29.

               Prezenta decizie a Consiliului definește poziția Uniunii în ceea ce privește votarea regulamentelor, amendamentelor, completărilor și rectificărilor supuse la vot în cadrul reuniunii WP.29 din iunie 2016, care se va desfășura între 20 și 24 iunie 2016.

               •Coerența cu dispozițiile existente în domeniul de politică

               Prezenta propunere completează și este pe deplin în conformitate cu obiectivele Uniunii privind politica în domeniul pieței interne în ceea ce privește industria automobilelor.

               Sistemul WP.29 consolidează sistemul internațional de armonizare a standardelor privind vehiculele. Acordul din 1958 joacă un rol cheie pentru acest obiectiv, deoarece producătorii din UE pot opera un set comun de reglementări privind omologarea de tip a vehiculelor știind că produsul va fi recunoscut părțile contractante ca fiind în conformitate cu legislația lor națională. Acest sistem a permis ca Regulamentul (CE) nr. 661/2009 privind siguranța generală a autovehiculelor să abroge peste 50 de directive UE și să le înlocuiască cu regulamentele corespunzătoare elaborate în cadrul Acordului din 1958.

               O abordare similară a fost adoptată de Directiva 2007/46/CE, care a înlocuit sistemele de omologare ale statelor membre cu o procedură de omologare a Uniunii și a stabilit un cadru armonizat cuprinzând dispozițiile administrative și cerințele tehnice generale pentru toate vehiculele, sistemele, componentele și unitățile tehnice separate noi. Directiva menționată a încorporat regulamentele ONU în sistemul de omologare UE de tip, fie ca cerințe pentru omologarea de tip, fie ca alternative la legislația Uniunii. De la adoptarea directivei respective, regulamentele ONU au fost incluse din ce în ce mai des în legislația Uniunii în cadrul omologării UE de tip.

               •Coerența cu celelalte politici ale Uniunii

               Sistemul WP.29 este corelat cu politica Uniunii în materie de competitivitate, asupra căreia această inițiativă are un impact pozitiv. Prezenta propunere este coerentă și cu politicile Uniunii în domeniul transportului și energiei, care sunt luate în considerare în mod corespunzător în procesul de elaborare și adoptare a regulamentelor care intră sub incidența Acordului din 1958.

               2.TEMEI JURIDIC, SUBSIDIARITATE ȘI PROPORȚIONALITATE

               •Temei juridic

               Temeiul juridic al prezentei propuneri este articolul 114 coroborat cu articolul 218 alineatul (9) din Tratatul privind funcționarea Uniunii Europene.

               •Subsidiaritate

               Doar Uniunea poate vota în favoarea instrumentelor internaționale, cum ar fi propuneri de regulamente ONU, amendamente ale Regulamentelor ONU și proiecte de regulamente tehnice mondiale și în favoarea încorporării lor în sistemul Uniunii pentru omologarea de tip a autovehiculelor. Prin aceasta se previne nu numai fragmentarea pieței interne, ci se asigură, de asemenea, standarde uniforme în materie de sănătate și de siguranță în întreaga Uniune. Acest sistem oferă, totodată, avantajele economiilor de scară: se pot realiza produse pentru întreaga piață a Uniunii și chiar pentru piața internațională, în loc ca acestea să fie adaptate pentru a obține omologarea de tip națională din fiecare stat membru.

               Prin urmare, prezenta propunere respectă principiul subsidiarității.

               •Proporționalitate

                  Prezenta decizie a Consiliului autorizează Comisia să voteze în numele Uniunii și reprezintă un instrument proporționat în conformitate cu articolul 5 alineatul (1) din Decizia 97/836/CE a Consiliului pentru definirea unei poziții unificate a UE în cadrul CEE-ONU în ceea ce privește votul privind documentele de lucru propuse pe ordinea de zi a reuniunii WP.29. Prin urmare, prezenta propunere respectă principiul proporționalității deoarece aceasta nu depășește ceea ce este necesar în vederea atingerii obiectivelor de a garanta buna funcționare a pieței interne și de a oferi, totodată, un nivel înalt de protecție și siguranță publică.

               •Alegerea instrumentului

               În conformitate cu articolul 218 alineatul (9) din TFUE, este necesar să se recurgă la o decizie a Consiliului pentru a stabili pozițiile care trebuie adoptate în numele Uniunii în cadrul unui organism creat printr-un acord internațional.

               3.REZULTATELE EVALUĂRILOR EX-POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

               •Evaluări ex-post/verificări ale adecvării legislației existente

               Nu se aplică.

               •Consultări cu părțile interesate

               Nu se aplică.

               •Obținerea și utilizarea expertizei

               Expertiza externă nu este pertinentă în cazul prezentei propuneri. Totuși, a fost revizuită de Comitetul tehnic pentru autovehicule.

               •Evaluarea impactului

               Prezenta propunere nu poate face obiectul unei evaluări a impactului, deoarece nu este de natură legislativă și nu sunt disponibile sau nu sunt posibile opțiuni de politică alternative.

               •Adecvarea reglementărilor și simplificarea

               În ceea ce privește sarcina administrativă, inițiativa nu are repercusiuni, întrucât trimiterile la amendamente anexate la megadecizie nu vor introduce noi obligații de raportare sau alte obligații de ordin administrativ pentru întreprinderi, inclusiv IMM-uri. Dimpotrivă, se urmărește reducerea sarcinii administrative, deoarece aplicarea cerințelor armonizate la nivel mondial le permite producătorilor să prezinte documentația de omologare a sistemelor și componentelor nu numai în UE, ci și pe piețele de export ale părților contractante la Acordul din 1958, care se află în afara UE.

               Propunerea are un impact deosebit de pozitiv asupra competitivității industriei autovehiculelor din UE și asupra comerțului internațional. Acceptarea reglementărilor în domeniul vehiculelor armonizate la nivel internațional de către partenerii comerciali ai UE este recunoscută ca fiind cea mai bună modalitate de a elimina barierele netarifare în calea comerțului și de a deschide și lărgi accesul pe piață pentru întreprinderile de automobile din UE

               •Drepturi fundamentale

               Propunerea nu are consecințe asupra protecției drepturilor fundamentale.

               4.IMPLICAȚIILE BUGETARE

               Prezenta inițiativă nu are implicații bugetare.

               5.ALTE ELEMENTE

               •Planuri de punere în aplicare și măsuri de monitorizare, evaluare și raportare

               Nu se aplică.

               •Documente explicative (pentru directive)

               Nu se aplică.

               •Explicația detaliată a dispozițiilor specifice ale propunerii

               Propunerea definește poziția Uniunii privind votarea

               amendamentelor la Regulamentele ONU nr. 9, 11, 13, 13-H, 14, 16, 30, 41, 44, 49, 54, 55, 60, 64, 75, 78, 79, 83, 90, 106, 113, 115, 117, 129 și 134;

               a propunerilor de amendamente la Regulamentele tehnice mondiale 15 și 16 ale ONU;

               a patru propuneri pentru un nou regulament ONU privind sistemele de frânare asistată (BAS - Brake Assist Systems), controlul electronic al stabilității (ESC - Electronic Stability Control), sistemele de monitorizare a presiunii pneurilor (TPMS - Tyre Pressure Monitoring Systems) și privind montarea pneurilor;

               a unei propuneri pentru un nou regulament tehnic mondial al ONU privind procedura de măsurare pentru autovehiculele cu două sau trei roți în ceea ce privește emisiile de la carter și cele prin evaporare; precum și a

               unei propuneri pentru o nouă Rezoluție specială nr. 2 (S.R.2) în ceea ce privește îmbunătățirile referitoare la punerea în aplicare a Acordului global din 1998.

               2016/0162 (NLE)

               Propunere de

               DECIZIE A CONSILIULUI

               de stabilire a poziției care urmează să fie adoptată în numele Uniunii Europene în cadrul comitetelor corespunzătoare ale Comisiei Economice pentru Europa a Organizației Națiunilor Unite privind propunerile de amendamente la Regulamentele ONU nr. 9, 11, 13, 13-H, 14, 16, 30, 41, 44, 49, 54, 55, 60, 64, 75, 78, 79, 83, 90, 106, 113, 115, 117, 129 și 134, propunerile de amendamente la Regulamentele tehnice mondiale 15 și 16 ale ONU, patru propuneri pentru un nou regulament ONU privind sistemele de frânare asistată (BAS - Brake Assist Systems), controlul electronic al stabilității (ESC - Electronic Stability Control), sistemele de monitorizare a presiunii pneurilor (TPMS - Tyre Pressure Monitoring Systems) și privind montarea pneurilor, o propunere pentru un nou regulament tehnic mondial al ONU privind procedura de măsurare pentru emisiile autovehiculelor cu două sau trei roți și o propunere pentru o nouă Rezoluție specială nr. 2 (S.R.2) pentru îmbunătățirea punerii în aplicare a Acordului global din 1998

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 114, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)În conformitate cu Decizia 97/836/CE a Consiliului
                  1
               , Uniunea a aderat la Acordul Comisiei Economice pentru Europa a Organizației Națiunilor Unite (CEE-ONU) privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații („Acordul revizuit din 1958”).

               (2)În conformitate cu Decizia 2000/125/CE a Consiliului
                  2
               , Uniunea a aderat la Acordul privind stabilirea de norme tehnice mondiale aplicabile vehiculelor cu roți, echipamentelor și componentelor care pot fi montate și/sau utilizate la vehiculele cu roți („Acordul paralel”).

               (3)Directiva 2007/46/CE a Parlamentului European și a Consiliului
                  3
                a înlocuit sistemele de omologare ale statelor membre cu o procedură de omologare a Uniunii și a stabilit un cadru armonizat cuprinzând dispozițiile administrative și cerințele tehnice generale pentru toate vehiculele, sistemele, componentele și unitățile tehnice separate noi. Directiva menționată a încorporat regulamentele ONU în sistemul de omologare UE de tip, fie ca cerințe pentru omologarea de tip, fie ca alternative la legislația Uniunii. De la adoptarea directivei respective, regulamentele ONU au fost incluse din ce în ce mai des în legislația Uniunii în cadrul omologării UE de tip.

               (4)Având în vedere experiența acumulată și evoluțiile tehnice, cerințele referitoare la anumite elemente sau aspecte cuprinse în Regulamentele ONU nr. 9, 11, 13, 14, 16, 30, 41, 44, 49, 54, 55, 60, 64, 75, 78, 79, 83, 90, 106, 113, 115, 117, 129 și 134 și în Regulamentele tehnice mondiale (RTM) 15 și 16 ale ONU trebuie adaptate la progresul tehnic.

               (5)Pentru a se stabili dispoziții uniforme privind omologarea sistemelor de frânare asistată (BAS - Brake Assist Systems), a controlului electronic al stabilității (ESC - Electronic Stability Control), a sistemelor de monitorizare a presiunii pneurilor (TPMS - Tyre Pressure Monitoring Systems) și a montării pneurilor, ar trebui să se adopte patru noi regulamente ONU.

               (6)Pentru a se stabili dispoziții tehnice uniforme privind procedura de măsurare pentru autovehiculele cu două sau trei roți în ceea ce privește anumite tipuri de emisii, ar trebui să se adopte un nou regulament tehnic mondial ONU (RTM).

               (7)Pentru a îmbunătăți punerea în aplicare a Acordului global din 1998, ar trebui adoptată o nouă Rezoluție specială nr. 2 (S.R.2).

               (8)Prin urmare, este necesară stabilirea poziției care urmează să fie adoptată în numele Uniunii în cadrul Comitetului administrativ al Acordului revizuit din 1958 și al Comitetului executiv al Acordului paralel în ceea ce privește adoptarea actelor ONU menționate,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii în cadrul Comitetului administrativ al Acordului revizuit din 1958 și în cadrul Comitetului executiv al Acordului paralel în perioada 20-24 iunie 2016 este aceea de a vota în favoarea propunerilor enumerate în anexa la prezenta decizie.

               Articolul 2

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)
                  Decizia 97/836/CE a Consiliului din 27 noiembrie 1997 în vederea aderării Comunității Europene la Acordul Comisiei Economice pentru Europa a Organizației Națiunilor Unite privind adoptarea specificațiilor tehnice uniforme pentru vehicule cu roți, echipamente și componente care pot fi montate și/sau folosite la vehicule cu roți și condițiile pentru recunoașterea reciprocă a omologărilor acordate pe baza acestor specificații (denumit în continuare „Acordul revizuit din 1958”) ( JO L 346, 17.12.1997, p. 78).

                     (2)
                  Decizia 2000/125/CE a Consiliului din 31 ianuarie 2000 referitoare la încheierea Acordului privind stabilirea de norme tehnice mondiale aplicabile vehiculelor cu roți, echipamentelor și componentelor care pot fi montate și/sau utilizate la vehiculele cu roți („Acordul paralel”) ( JO L 35, 10.2.2000, p. 12).

                     (3)
                  Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (JO L 263, 9.10.2007, p. 1).

    ---documentbreak---

               COMISIA EUROPEANĂ
            Bruxelles, 31.5.2016
            COM(2016) 351 final
            ANEXĂ
            la
            Propunerea dedecizie a Consiliului
            de stabilire a poziției care urmează să fie adoptată în numele Uniunii Europene în cadrul comitetelor corespunzătoare ale Comisiei Economice pentru Europa a Organizației Națiunilor Unite privind propunerile de amendamente la Regulamentele ONU nr. 9, 11, 13, 13-H, 14, 16, 30, 41, 44, 49, 54, 55, 60, 64, 75, 78, 79, 83, 90, 106, 113, 115, 117, 129 și 134, propunerile de amendamente la Regulamentele tehnice mondiale 15 și 16 ale ONU, patru propuneri pentru un nou regulament ONU privind sistemele de frânare asistată (BAS - Brake Assist Systems), controlul electronic al stabilității (ESC - Electronic Stability Control), sistemele de monitorizare a presiunii pneurilor (TPMS - Tyre Pressure Monitoring Systems) și privind montarea pneurilor, o propunere pentru un nou regulament tehnic mondial al ONU privind procedura de măsurare pentru emisiile autovehiculelor cu două sau trei roți și o propunere pentru o nouă Rezoluție specială nr. 2 (S.R.2) pentru îmbunătățirea punerii în aplicare a Acordului global din 1998

               ANEXĂ

                        Titlul punctului de pe ordinea de zi

                        Doc. de referință

                        Propunerea de completare 2 la seria de amendamente 07 la Regulamentul ONU nr. 9 (Emisii sonore ale vehiculelor cu trei roți)

                        ECE/TRANS/WP.29/2016/45

                        Propunerea de completare 4 la seria de amendamente 03 la Regulamentul ONU nr. 11 (Încuietori și balamale de ușă)

                        ECE/TRANS/WP.29/2016/33

                        Propunerea de completare 1 la seria de amendamente 04 la Regulamentul ONU nr. 11 (Încuietori și balamale de ușă)

                        ECE/TRANS/WP.29/2016/34

                        Propunerea de completare 14 la seria de amendamente 11 la Regulamentul ONU nr. 13 (Sisteme de frânare pentru vehicule grele)

                        ECE/TRANS/WP.29/2016/49

                        Propunerea de serie de amendamente 01 la Regulamentul ONU nr. 13-H (Frâne ale vehiculelor din categoriile M1 și N1)

                        ECE/TRANS/WP.29/2016/50

                        Propunerea de completare 7 la seria de amendamente 07 la Regulamentul ONU nr. 14 (Puncte de ancorare a centurilor de siguranță, ISOFIX și i-Size)

                        ECE/TRANS/WP.29/2016/35

                        Propunerea de completare 7 la seria de amendamente 06 la Regulamentul ONU nr. 16 (Centuri de siguranță, ISOFIX și i-Size)

                        ECE/TRANS/WP.29/2016/36

                        Propunerea de completare 18 la seria de amendamente 02 la Regulamentul ONU nr. 30 (Pneuri pentru autoturisme și remorcile acestora)

                        ECE/TRANS/WP.29/2016/51

                        Propunere de completare 5 la seria de amendamente 04 la Regulamentul ONU nr. 41 (Emisii sonore ale motocicletelor)

                        ECE/TRANS/WP.29/2016/46

                        Propunerea de completare 11 la seria de amendamente 04 la Regulamentul ONU nr. 44 (Sisteme de siguranță pentru copii)

                        ECE/TRANS/WP.29/2016/37

                        Propunerea de completare 8 la seria de amendamente 05 la Regulamentul ONU nr. 49 [Emisiile motoarelor cu aprindere prin compresie și ale motoarelor cu aprindere prin scânteie (GPL și GNC)]

                        ECE/TRANS/WP.29/2016/40

                        Propunerea de completare 4 la seria de amendamente 06 la Regulamentul ONU nr. 49 [Emisiile motoarelor cu aprindere prin compresie și ale motoarelor cu aprindere prin scânteie (GPL și GNC)]

                        ECE/TRANS/WP.29/2016/41

                        Propunerea de completare 21 la seria de amendamente 01 la Regulamentul ONU nr. 54 (Pneuri pentru vehiculele comerciale și remorcile acestora)

                        ECE/TRANS/WP.29/2016/52

                        Propunerea de completare 6 la seria 01 de amendamente la Regulamentul ONU nr. 55 (Cuplaje mecanice)

                        ECE/TRANS/WP.29/2016/53

                        Propunerea de completare 5 la Regulamentul ONU nr. 60 [Comenzi acționate de conducătorul auto (mopede/motociclete)]

                        ECE/TRANS/WP.29/2016/27

                        Propunerea de o nouă serie de amendamente 03 la Regulamentul ONU nr. 64 (Unitate de rezervă temporară, anvelope cu posibilitate de rulare pe jantă, sistem de rulare pe jantă și sisteme de monitorizare a presiunii pneurilor)

                        ECE/TRANS/WP.29/2016/54

                        Propunerea de completare 16 la Regulamentul ONU nr. 75 (Pneuri pentru autovehicule din categoria L)

                        ECE/TRANS/WP.29/2016/55

                        Propunerea de completare 3 la seria de amendamente 03 la Regulamentul ONU nr. 78 [Sisteme de frânare (autovehicule din categoria L)]

                        ECE/TRANS/WP.29/2016/56

                        și WP.29-169-03

                        Propunerea de completare 5 la seria de amendamente 01 la Regulamentul ONU nr. 79 (Sistemul de direcție)

                        ECE/TRANS/WP.29/2016/57

                        Propunere de completare 7 la seria de amendamente 06 la Regulamentul ONU nr. 83 (Emisii ale vehiculelor de tip M1 și N1)

                        ECE/TRANS/WP.29/2016/42

                        Propunere de completare 3 la seria de amendamente 07 la Regulamentul ONU nr. 83 (Emisii ale vehiculelor de tip M1 și N1)

                        ECE/TRANS/WP.29/2016/43

                        Propunerea de completare 3 la seria de amendamente 02 la Regulamentul ONU nr. 90 (Piese de schimb pentru sistemul de frânare)

                        ECE/TRANS/WP.29/2016/58

                        Propunerea de completare 14 la Regulamentul ONU nr. 106 (Pneuri pentru vehicule agricole)

                        ECE/TRANS/WP.29/2016/59

                        Propunerea de completare 6 la seria 01 de amendamente la Regulamentul ONU nr. 113 (Faruri care emit o lumină de întâlnire simetrică)

                        ECE/TRANS/WP.29/2016/74

                        Propunerea de completare 7 la versiunea originală a Regulamentului ONU nr. 115 (sisteme de adaptare GPL și GNC)

                        ECE/TRANS/WP.29/2016/44

                        Propunerea de completare 9 la seria de amendamente 02 la Regulamentul ONU nr. 117 (Pneuri, rezistența la rulare, zgomotul de rulare și aderența pe suprafețe umede)

                        ECE/TRANS/WP.29/2016/60

                        Propunerea de serie de amendamente 01 la Regulamentul ONU nr. 129 [Sistemele îmbunătățite de siguranță pentru copii (ECRS - Enhanced Child Restraint Systems)]

                        ECE/TRANS/WP.29/2016/38

                        Propunerea de completare 2 la Regulamentul ONU nr. 134 [Vehicule cu hidrogen și cu pilă de combustie (HFCV - Hydrogen and fuel cells vehicles)]

                        ECE/TRANS/WP.29/2016/39

                        Propunerea pentru un nou regulament ONU privind sistemele de frânare asistată (BAS - Brake Assist Systems)

                        ECE/TRANS/WP.29/2016/61

                        Propunerea pentru un nou regulament ONU privind controlul electronic al stabilității (ESC - Electronic Stability Control)

                        ECE/TRANS/WP.29/2016/62

                        Propunerea pentru un nou regulament ONU privind sistemele de monitorizare a presiunii pneurilor (TPMS - Tyre Pressure Monitoring Systems)

                        ECE/TRANS/WP.29/2016/63

                        Propunerea pentru un nou regulament ONU privind montarea pneurilor

                        ECE/TRANS/WP.29/2016/64

                        Propunerea de amendament 1 la Regulamentul tehnic mondial (RTM ONU) nr. 15 [Proceduri de testare a vehiculelor ușoare armonizate la nivel mondial (WLTP - Worldwide harmonized Light vehicles Test Procedures)]

                        ECE/TRANS/WP.29/2016/68

                        Propunerea de amendament 1 la Regulamentul tehnic mondial (RTM ONU) nr. 16 (Pneuri)

                        ECE/TRANS/WP.29/2016/70

                        Propunerea pentru o nouă Rezoluție specială nr. 2 (S.R.2) - Îmbunătățirea punerii în aplicare a Acordului global din 1998

                        ECE/TRANS/WP.29/2016/65

                        Propunerea pentru un regulament tehnic mondial (RTM ONU) privind procedura de măsurare pentru autovehiculele cu două sau trei roți echipate cu un motor cu combustie în ceea ce privește emisiile de la carter și cele prin evaporare

                        ECE/TRANS/WP.29/2016/66